O'zbekistonda Twitter, TikTok va VKontakte blokdan chiqariladi

O'zbekistonda bloklangan Twitter, TikTok va VKontakte ijtimoiy tarmoqlari blokdan chiqariladi. Bu haqda “Kun.uz” xabar bermoqda.
Milliy mass-mediani qo'llab-quvvatlash va rivojlantirish jamoat fondi vasiylik kengashi raisi Komil Allamjonov ushbu yangilikka o'z munosabtini bildirgan.
“Agar shu ‘razblokirovka’dan keyin yana kelajakda kimdir shu resurslarni bloklasa, qo'li sinsin, omin”, — deya post qoldirgan u.
Yurist va bloger Bahodir Ahmedov esa “Endi bitta sud reformasi bo'lib ketsa, baxtimiz butun bo'lardi!” deb yozgan o'zining Telegram kanalida.
Ma'lumot uchun, avvalroq rasmiylar Konstitutsiyaga har kim internetdan foydalanish huquqiga ega ekanini kiritish kerakligini aytgandi.
Eslatib o'tamiz, TikTok kompaniyasiga O'zbekistonda o'z vakolatxonasini ochish bo'yicha taklif berilgan. Shuningdek, O'zbekistonda TikTok blokdan chiqarilishi mumkinligi, AOKA bu bo'yicha kompaniya rahbariyati bilan gaplashib olgani xabar qilingan.